Ukraina NSV
Ukraina Nõukogude Sotsialistlik Vabariik (ukraina keeles Українська Радянська Соціалістична Республіка, vene keeles Украинская Советская Социалистическая Республика), tuntud ka lühendite Ukraina NSV ja UNSV (УPCP) järgi, oli üks Nõukogude Liidu liiduvabariike. Ukraina NSV oli üks neljast riigist, kes asutasid 1922. aastal NSV Liidu, ning suuruse tõttu sai Ukraina üheks olulisemaks liiduvabariigiks Nõukogude Liidus. Ukraina NSV-s elas 1989. aastal üle 50 miljoni elaniku ning pindalalt oli see kolmandal kohal Nõukogude Liidus. Ukraina NSV oli esimene pikemalt püsiv riiklik moodustis, mis oli loodud ukraina rahvuse jaoks, kuigi tegelikult oli liiduvabariigi autonoomia väga piiratud: suurema osa Ukraina NSV ajaloo ajal domineeris seal venekeelne ja -meelne eliit. Ukraina NSV naabrid ja piirid muutusid ajaloo jooksul korduvalt, aga kõige pikema aja piirnes UNSV külma sõja jooksul Moldaavia NSV ja Rumeeniaga edelas ning Poola ja Tšehhoslovakkiaga läänes. Liidusiseselt olid Ukraina NSV naabriteks Valgevene NSV põhjas ja Vene NFSV idas. Lõunas piirnes liiduvabariik Musta merega. Ametlikud riigikeeled olid ukraina ja vene keel. Vabariigi pealinn asus esimesed 15 aastat Harkivis, seejärel Kiievis kuni Ukraina iseseisvumiseni, mis toimus 24. augustil 1991 pärast augustiputši.